
[bookmark: TextBodyBegin]Parlamentul European,
–	având în vedere bugetul general al Uniunii Europene aferent exercițiului financiar 2024[footnoteRef:1], [1:  	JO L, 2024/207, 22.2.2024, ELI: http://data.europa.eu/eli/budget/2024/207/oj.] 

–	având în vedere conturile anuale consolidate ale Uniunii Europene pentru exercițiul financiar 2024 (COM(2025)0359 – C10‑0153/2025)[footnoteRef:2], [2:  	JO C, C/2025/4944, 13.10.2025, ELI: http://data.europa.eu/eli/C/2025/4944/oj.] 

–	având în vedere Raportul anual de activitate al Ombudsmanului European pentru exercițiul financiar 2024 și raportul său privind gestiunea bugetară și financiară pentru exercițiul financiar 2024,
–	având în vedere Raportul anual al Curții de Conturi referitor la execuția bugetului privind exercițiul financiar 2024, însoțit de răspunsurile instituțiilor[footnoteRef:3], [3:  	JO C, C/2025/5409, 8.10.2025, ELI: http://data.europa.eu/eli/C/2025/5409/oj.] 

–	având în vedere declarația de asigurare[footnoteRef:4] privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2024 în temeiul articolului 287 din Tratatul privind funcționarea Uniunii Europene, [4:  	JO C, C/2025/5407, 13.10.2025, ELI: http://data.europa.eu/eli/C/2025/5407/oj.] 

–	având în vedere articolul 314 alineatul (10) și articolele 317, 318 și 319 din Tratatul privind funcționarea Uniunii Europene,
–	având în vedere Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012[footnoteRef:5], în special articolele 59, 118, 260, 261 și 262, [5:  	JO L 193, 30.7.2018, p. 1, ELI: http://data.europa.eu/eli/reg/2018/1046/oj.] 

–	având în vedere Regulamentul (UE, Euratom) 2024/2509 al Parlamentului European și al Consiliului din 23 septembrie 2024 privind normele financiare aplicabile bugetului general al Uniunii[footnoteRef:6], în special articolele 59, 118, 266, 267 și 268, [6:  	JO L, 2024/2509, 26.9.2024, ELI: http://data.europa.eu/eli/reg/2024/2509/oj.] 

–	având în vedere articolul 102 și anexa V la Regulamentul său de procedură,
–	având în vedere raportul Comisiei pentru control bugetar (A10-0054/2026),
1.	acordă Ombudsmanului European descărcarea de gestiune pentru execuția bugetului Ombudsmanului European aferent exercițiului financiar 2024;
2.	își prezintă observațiile în cadrul rezoluției de mai jos;
3.	încredințează Președintei sarcina de a transmite prezenta decizie împreună cu rezoluția Parlamentului, ca parte integrantă a acesteia, Ombudsmanului European, Consiliului European, Consiliului, Comisiei și Curții de Conturi, Curții de Justiție a Uniunii Europene, Autorității Europene pentru Protecția Datelor și Serviciului European de Acțiune Externă și de a asigura publicarea acestora în Jurnalul Oficial al Uniunii Europene (seria L).

2. Rezoluția Parlamentului European din 29 aprilie 2026 conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2024, secțiunea VIII - Ombudsmanul European (2025/2153(DEC))
Parlamentul European,
–	având în vedere Decizia sa privind descărcarea de gestiune pentru execuția bugetului general al Uniunii Europene aferent exercițiului financiar 2024, secțiunea VIII - Ombudsmanul European,
–	având în vedere articolul 102 și anexa V la Regulamentul său de procedură,
–	având în vedere raportul Comisiei pentru control bugetar (A10-0054/2026),
A.	întrucât, în contextul procedurii de descărcare de gestiune, autoritatea care acordă descărcarea de gestiune dorește să accentueze că este deosebit de important să se întărească și mai mult legitimitatea democratică a instituțiilor Uniunii prin creșterea transparenței și a responsabilității și prin aplicarea principiilor întocmirii bugetului în funcție de performanțe, prin asigurarea unei gestiuni financiare solide, eficiente și orientate spre rezultate și prin buna guvernanță a resurselor umane;
B.	întrucât articolul 228 din Tratatul privind funcționarea Uniunii Europene prevede alegerea unui Ombudsman European („Ombudsmanul”) de către Parlamentul European; întrucât Ombudsmanul este împuternicit să primească plângeri din partea oricărui cetățean al Uniunii sau a oricărei persoane fizice sau juridice care are reședința sau sediul social într-un stat membru privind cazuri de administrare defectuoasă în activitatea instituțiilor, organelor, oficiilor sau agențiilor Uniunii, cu excepția Curții de Justiție a Uniunii Europene (CJUE) în exercitarea funcției sale jurisdicționale, precum și să examineze astfel de plângeri și să raporteze cu privire la ele;
C.	întrucât Regulamentul (UE, Euratom) 2021/1163 al Parlamentului European din 24 iunie 2021[footnoteRef:7] stabilește statutul și condițiile generale pentru exercitarea funcțiilor Ombudsmanului (Statutul Ombudsmanului European); [7:  	JO L 253, 16.7.2021, p. 1, ELI: http://data.europa.eu/eli/reg/2021/1163/oj.] 

D.	întrucât, în urma alegerii sale de către Parlament la 17 decembrie 2024, noul Ombudsman a fost învestit la 27 februarie 2025, asigurând continuitatea și îndeplinirea eficace a mandatului Ombudsmanului în promovarea transparenței, a bunei administrări și a drepturilor cetățenilor în cadrul instituțiilor Uniunii;
E.	întrucât menținerea celor mai înalte standarde de independență instituțională și evitarea oricărei percepții de favoritism în numirile în funcții de conducere sunt esențiale pentru a menține încrederea publicului în rolul Ombudsmanului de gardian al bunei administrări al Uniunii;
F.	întrucât, în urma adoptării Regulamentului (UE, Euratom) 2021/1163, Ombudsmanul a adoptat dispozițiile sale de punere în aplicare revizuite[footnoteRef:8] la 21 iunie 2023, [8:  	JO C, C/2023/161, 10.10.2023, ELI: http://data.europa.eu/eli/C/2023/161/oj.] 

1.	constată că bugetul Ombudsmanului se încadrează la rubrica 7 din CFM, „Administrația publică europeană”, care în 2024 a avut un cuantum total de 13,3 miliarde EUR, adică 6,9 % din cheltuielile de la bugetul Uniunii; constată că bugetul Ombudsmanului a reprezentat 0,10 % din creditele de la rubrica 7 din CFM;
2.	ia act de faptul că, în raportul său anual pentru exercițiul financiar 2024 (denumit în continuare „raportul Curții”), Curtea de Conturi (denumită în continuare „Curtea”) a examinat un eșantion de 70 de operațiuni de la rubrica „Administrație”, același număr ca în 2023; ia act de faptul că Curtea precizează în continuare că cheltuielile administrative cuprind cheltuielile cu resursele umane, inclusiv cheltuielile pentru pensii, care în 2024 au reprezentat aproximativ 69 % din totalul cheltuielilor administrative, precum și cheltuielile pentru clădiri, echipamente, energie, comunicații și tehnologia informației (IT), precum și că activitatea sa desfășurată de-a lungul mai multor ani indică în general că aceste cheltuieli prezintă un risc scăzut;
3.	constată că 16 din cele 70 de operațiuni (adică 23 %) au conținut erori, însă Curtea, pe baza celor trei erori care au fost cuantificate, estimează că nivelul de eroare este sub pragul de semnificație; ia act de faptul că raportul Curții nu a identificat nicio problemă specifică referitoare la Ombudsman;
Gestiunea bugetară și financiară
4.	constată că bugetul Ombudsmanului s-a ridicat la 13 843 160 EUR în 2024, ceea ce reprezintă o creștere cu 630 713 EUR (și anume +4,77 %) față de 2023; ia act, pe baza răspunsurilor Ombudsmanului la chestionarul adresat de Comisia pentru control bugetar privind descărcarea de gestiune pe 2024 („chestionarul”), de faptul că această creștere se datorează în principal ajustărilor salariale;
5.	constată că eforturile de monitorizare a bugetului în exercițiul financiar 2024 au dus la o rată de execuție bugetară de 97,55 %, adică o creștere de 2,16 % față de 2023; constată că această rată include creditele reportate din 2024 în 2025; constată că rata de execuție a creditelor de plată pentru anul în curs a fost de 97,08 %, ceea ce reprezintă o scădere de 0,50 % în comparație cu 2023; constată o creștere cu 29,60 % a creditelor reportate (credite C8), și anume de la 304 550 EUR în 2023 la 394 667 EUR în 2024; constată o îmbunătățire a ratei de execuție a reportărilor automate de credite din exercițiul precedent, care în 2024 a fost de 76,59 %, comparativ cu 73,27 % în 2023; constată, cu toate acestea, că această rată a rămas scăzută în comparație cu 2022 (92,59 %) și își reiterează apelul adresat Ombudsmanului de a-și intensifica eforturile de îmbunătățire a acestei rate;
6.	constată că în 2024 Ombudsmanul a efectuat patru transferuri bugetare în temeiul articolului 29 din Regulamentul financiar, însumând 280 500 EUR sau 2,02 % din creditele pentru exercițiul financiar respectiv, față de 1,8 % în 2023; constată că aceste transferuri au fost necesare pentru consolidarea diferitelor linii bugetare privind, de exemplu, curățenia, întreținerea și consumul de energie (+41 %), cheltuielile de misiune (+38,60 %) și informatica (+24,80 %); ia act de faptul că, în 2024, Ombudsmanul și-a redus semnificativ cheltuielile pentru traducere, în urma integrării cu succes a inteligenței artificiale (IA) în procesele de traducere pentru site-ul Ombudsmanului; ia act de faptul că economiile rezultate au fost utilizate pentru a consolida alte domenii prin transferuri bugetare;
7.	constată cu satisfacție, pe baza raportului anual de activitate pe 2024 al Ombudsmanului („raportul anual”), că, în 2024, toate plățile au fost efectuate în termenul regulamentar de 30 de zile; constată, de asemenea, că termenul mediu de plată a facturilor a fost de 13,20 zile, ceea ce reprezintă o îmbunătățire față de 2023 (13,50 zile); constată, în ceea ce privește migrarea Ombudsmanului către un nou sistem financiar și contabil (SUMMA), că Ombudsmanului i se solicită să plătească 200 000 EUR pentru drepturile de acces la acest sistem, aceeași sumă pe care alte instituții, oficii, organe sau agenții ale Uniunii, mult mai mari, sunt invitate să o plătească; constată că această sumă reprezintă dublul bugetului Ombudsmanului pentru acest tip de serviciu; invită Comisia să găsească o soluție care să permită Ombudsmanului să aibă acces la SUMMA la un preț proporțional cu dimensiunea operațiunii Ombudsmanului; solicită instituirea unui model transparent, obiectiv și proporțional al costurilor pentru accesul la sistemele financiare corporative partajate, cu taxe care să reflecte dimensiunea și bugetul și numărul de utilizatori din instituția, oficiul, organul sau agenția în cauză, astfel încât să se prevină împovărarea disproporționată a celor mai mici și să se asigure respectarea obligațiilor de gestiune financiară fără a submina resursele dedicate mandatului lor principal;
8.	constată că impactul războiului ilegal de agresiune al Rusiei împotriva Ucrainei a continuat să creeze presiune bugetară pentru Ombudsman în 2024; ia act de faptul că Ombudsmanul a fost cel mai afectat de creșterea costurilor energiei; constată, în acest context, că, pentru a aborda impactul acestei creșteri asupra bugetului Ombudsmanului, a trebuit recalculată suma forfetară plătită de Ombudsman Parlamentului pentru cheltuielile de închiriere; constată că, prin urmare, cheltuielile efective cu energia ale Ombudsmanului în 2024 au crescut cu 75 %, de la 168 900 EUR în 2023 la 295 400 EUR în 2024; ia act, pe baza chestionarului, de opinia Ombudsmanului potrivit căreia efectul cumulativ al presiunii inflaționiste și al limitării cheltuielilor nesalariale la maximum 2 % în comparație cu anul precedent va afecta sustenabilitatea pe termen lung a bugetului Ombudsmanului; subliniază că astfel de presiuni, dacă nu sunt abordate în mod adecvat, riscă să submineze eficiența din punctul de vedere al costurilor, previzibilitatea și sustenabilitatea operațiunilor Ombudsmanului; recunoaște necesitatea ca toate instituțiile, oficiile, organele sau agențiile Uniunii să își îmbunătățească gestionarea bugetară, ținând cont și de volatilitatea prețurilor, în special în sectorul energetic, atunci când încheie contracte cu furnizorii de servicii; subliniază că disciplina bugetară trebuie să fie reconciliată cu evaluări realiste ale costurilor pentru a proteja banii contribuabililor, menținând în același timp continuitatea operațională;
9.	constată că bugetul pentru misiunile personalului a fost de 120 000 EUR în 2024 (aceeași sumă ca în 2023); constată, cu toate acestea, că, în 2024, articolul bugetar pentru misiuni a fost consolidat cu +38,60 % prin transfer(uri) intern(e); ia act de explicația Ombudsmanului, potrivit căreia această consolidare a fost necesară din cauza inflației și a creșterii costurilor de cazare, a creșterii numărului de misiuni necesare ale Ombudsmanului și a estimărilor bugetare bazate pe cele din anii precedenți, în care deplasările au fost limitate din cauza pandemiei de COVID-19; constată că bugetul inițial pentru misiuni al Ombudsmanului a rămas același în 2024 ca și în anii precedenți (2022 și 2023), și anume 35 000 EUR; ia act de faptul că, după consolidarea acestui buget prin transferuri interne, cheltuielile suportate efectiv cu misiunile Ombudsmanului au fost în total de 41 326 EUR în 2024[footnoteRef:9]; solicită previziuni bugetare inițiale mai realiste pentru deplasări, pentru a reduce la minimum dependența de transferurile mari de la jumătatea anului și pentru a asigura o planificare financiară stabilă; [9:  	https://www.ombudsman.europa.eu/ro/doc/declarations-and-transparency/ro/196382 și https://www.ombudsman.europa.eu/ro/doc/declarations-and-transparency/ro/198831.] 

Gestiunea internă, performanța și controlul intern
10.	constată că Ombudsmanul a corelat cu obiectivele de nivel înalt ale strategiei sale „Către 2024” nouă indicatori-cheie de performanță (KPI), care constau în 17 componente, astfel cum se prevede în planul său anual de gestiune pentru 2024; observă că 13 dintre aceste componente ale KPI au fost atinse sau depășite în 2024;
11.	constată că, în 2024, Ombudsmanul a tratat 2 264 de plângeri noi (2 392 în 2023), a deschis 411 anchete (392 în 2023), printre care 49 de anchete de importanță publică (56 în 2023), a închis 421 de anchete (372 în 2023) și a soluționat un număr mare de plângeri privind accesul public, care a crescut de la 167 în 2023, la un (nou) număr record de 212 în 2024, dintre care 160 au fost urmate de anchete, iar 193 au fost soluționate;
12.	felicită Ombudsmanul pentru că a redus timpul necesar pentru prelucrarea dosarelor la diferite niveluri ale procedurii, cum ar fi durata medie de soluționare a unei plângeri (de la 39 de zile în 2023, la 36 de zile în 2024) și durata medie de soluționare a unei plângeri în cadrul mandatului (de la 91 de zile în 2023, la 86 de zile în 2024); constată, cu toate acestea, o creștere semnificativă a timpului mediu necesar pentru închiderea cazurilor care se referă la accesul public la documente, de la 42 de zile în 2023, la 85 de zile lucrătoare în 2024; ia act de faptul că Ombudsmanul și-a depășit obiectivul (100 %) în ceea ce privește rata de soluționare (și anume, cazurile închise în comparație cu cazurile noi înregistrate în cursul anului); regretă, cu toate acestea, că durata medie (168 de zile) de soluționare a unei anchete a rămas ridicată în 2024 (în creștere de la 165 de zile în 2023), ceea ce depășește cu mult obiectivul stabilit de 150 de zile; recomandă Ombudsmanului să perfecționeze în continuare indicatorii-cheie de performanță referitori la durata tratării cazurilor, reflectând mai bine complexitatea variabilă a acestora, pentru a asigura o evaluare a performanței mai realistă, mai semnificativă și mai orientată spre eficiență; recunoaște că cazurile complexe, în special cele care implică mai multe instituții, oficii, organe sau agenții ar putea necesita termene de prelucrare mai lungi; subliniază totuși că întârzierile excesive în tratarea cazurilor de acces la documente subminează drepturile cetățenilor și încrederea publicului în administrația Uniunii în general; solicită un plan de abordare a acestor întârzieri și sugerează redirecționarea unei părți a economiilor realizate prin traducerea bazată pe IA pentru a consolida echipele de anchetă, în special pentru cazurile de acces public; constată cu satisfacție din raportul Ombudsmanului către Parlament privind acțiunile întreprinse în urma descărcării de gestiune pentru exercițiul financiar 2023 („raportul de monitorizare”) că unul dintre principalele obiective strategice ale Ombudsmanului nou ales este de a consolida cooperarea și dialogul cu instituțiile, oficiile, organele și agențiile Uniunii, cu scopul de a reduce, în cele din urmă, timpul necesar pentru prelucrarea anchetelor;
13.	observă, în ceea ce privește constatările, că, în 2024, Ombudsmanul a prezentat o propunere de soluție în 14 cazuri și recomandări în trei cazuri privind accesul public la documente; constată o creștere a răspunsurilor pozitive ale instituțiilor, oficiilor, organelor sau agențiilor Uniunii la propunerile Ombudsmanului de a-și îmbunătăți administrația, cu o rată globală de acceptare de 82 % în 2024 (față de 81 % în 2023), rata incluzând cazuri soluționate în 2023; invită Ombudsmanul să elaboreze un plan de acțiune specific menit să identifice și să abordeze cele mai frecvente motive care stau la baza propunerilor neacceptate rămase și solicită Ombudsmanului să depună în continuare eforturi pentru a asigura un nivel ridicat de respectare a constatărilor, recomandărilor și sugestiilor sale;
14.	apreciază faptul că Ombudsmanul a continuat să depună eforturi în 2024 pentru a spori gradul de conștientizare și de înțelegere de către cetățeni a mandatului său; observă cu satisfacție, în acest context, o creștere a ponderii plângerilor în cadrul mandatului, de la 33 % în 2022 și 37 % în 2023, la 39 % în 2024; constată, de asemenea, din raportul de monitorizare că unul dintre noile obiective strategice ale Ombudsmanului este de a lansa activități de comunicare specifice pentru a se asigura că cetățenii care au nevoie de Ombudsman sunt conștienți de drepturile lor și de utilizarea serviciilor sale; constată, în acest context, că, prin urmare, se preconizează o creștere a numărului de plângeri, ceea ce va determina necesitatea de a revizui și adapta metodele de lucru și de a îmbunătăți utilizarea instrumentelor digitale, în special a IA, pentru a raționaliza și mai mult procesul de soluționare a plângerilor; invită Ombudsmanul să evalueze impactul potențial asupra resurselor bugetare și umane al creșterii preconizate a numărului de plângeri și să informeze în permanență autoritatea care acordă descărcarea de gestiune despre progresele înregistrate în acest sens;
15.	recunoaște eforturile și impactul pozitiv al Ombudsmanului în 2024 în domeniile eticii, transparenței și responsabilității, în special ca urmare a anchetelor privind diferite instituții, oficii, organe și agenții ale Uniunii; constată că marea majoritate a acestor anchete (65 %) au vizat Comisia în 2025;
[bookmark: _Hlk215843998]16.	ia act, în special, de anchetele Ombudsmanului privind: (i) modul în care Consiliul și Comisia tratează cererile de acces public la documente legislative (în special în ceea ce privește excepțiile de refuz al accesului), întrucât Ombudsmanul a concluzionat că, în multe cazuri, cele două instituții au aplicat excepțiile prevăzute de dreptul Uniunii privind accesul la documente într-un mod prea larg, utilizând un raționament care a fost deja respins de CJUE, (ii) refuzurile Comisiei de a acorda consumatorilor acces la documentele referitoare la revizuirea normelor Uniunii privind informațiile referitoare la produsele alimentare și de a oferi acces la contribuțiile părților interesate și ale statelor membre cu privire la „Legea privind restaurarea naturii” a Uniunii și (iii) faptul că Comisia nu a identificat niciun document care să acopere schimburile cu statele membre sau schimburile interne privind pregătirea reuniunilor la nivel înalt referitoare la Memorandumul de înțelegere privind un parteneriat strategic și global între Uniunea Europeană și Tunisia;
17.	salută anchetele Ombudsmanului desfășurate în 2024 în domeniul eticii; ia act, în special, de un caz de „uși turnante” care vizează doi foști membri ai personalului Agenției Uniunii Europene pentru Cooperare în Materie de Aplicare a Legii (Europol), de o anchetă bazată pe o plângere de constatare a neîndeplinirii obligațiilor privind un presupus conflict de interese în care este implicat comisarul pentru agricultură și de o anchetă privind modul în care Comisia se asigură că nu există conflicte de interese cu experții care o asistă în evaluarea propunerilor care urmează să fie finanțate din Fondul european de apărare;
18.	constată, pe baza raportului de monitorizare, că Ombudsmanul a continuat să monitorizeze aspectele legate de transparență și responsabilitate legate de Mecanismul de redresare și reziliență (MRR), în cadrul tratării plângerilor în domeniul accesului public la documente, în principal în ceea ce privește negocierile privind planurile naționale de redresare și reziliență (PNRR); ia act cu îngrijorare, printre aceste probleme, de întârzierile semnificative întâmpinate de Comisie în a răspunde cererilor de acces la informații și de nivelul de acces acordat, care sunt de natură să erodeze încrederea cetățenilor în administrația Uniunii; apreciază faptul că, într-un caz privind planul de redresare și reziliență al Țărilor de Jos, în urma propunerii de soluție a Ombudsmanului, Comisia a acordat un acces mai larg la 172 de documente; condamnă cu fermitate, cu toate acestea, faptul că Comisia a avut nevoie de 21 de luni pentru a răspunde la cererea de confirmare a reclamantului (jurnalist), și anume în iulie 2024, când accesul acordat la documente nu mai era util în scopul preconizat; este de acord că, în chestiuni de interes public semnificativ, cum ar fi MRR, nu ar trebui să existe întârzieri substanțiale în furnizarea accesului la documente și consideră că astfel de întârzieri echivalează cu un refuz al transparenței și slăbesc controlul democratic; reiterează opinia Ombudsmanului potrivit căreia Comisia ar trebui să analizeze cu atenție existența unui interes public superior atunci când aplică excepțiile privind accesul public în temeiul Regulamentului (CE) nr. 1049/2001[footnoteRef:10]; invită Ombudsmanul să informeze comisiile competente ale Parlamentului de îndată ce o întârziere a Comisiei în ceea ce privește documentele legate de MRR este prea mare pentru a permite un control politic în timp util; invită în plus Ombudsmanul să acorde în continuare prioritate activității sistemice privind întârzierile nejustificate în procedurile de acces la documente, inclusiv prin identificarea blocajelor administrative recurente și a bunelor practici între instituții, oficii, organe sau agenții; sprijină Ombudsmanul în promovarea unei aplicări consecvente a testului privind „interesul public superior”, în special pentru dosarele cu impact ridicat, astfel încât accesul să fie acordat în timp util pentru a fi relevant pentru controlul public; [10:  	Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43, ELI: http://data.europa.eu/eli/reg/2001/1049/oj).] 

19.	reamintește că, potrivit Ombudsmanului, restricțiile privind accesul la documente, în special la documentele legislative, ar trebui să fie excepționale și să se limiteze la ceea ce este absolut necesar; reamintește, de asemenea, că la baza oricărei decizii prin care se refuză accesul public la documente trebuie să stea excepții prevăzute de legislație și definite în termeni clari și în mod strict, însoțite de justificări fundamentate și concrete, care să le permită cetățenilor să înțeleagă de ce a fost refuzat accesul și să se prevaleze în mod eficient de căile de atac pe care le au la dispoziție; consideră că o abordare mai proactivă ar contribui la asigurarea unei transparențe efective și la prevenirea litigiilor juridice costisitoare și împovărătoare dintre cetățeni și instituții[footnoteRef:11]; încurajează Ombudsmanul să promoveze în continuare practici proactive de publicare, în special pentru documentele legislative și de modelare a politicilor, pentru a consolida transparența încă din faza de proiectare și pentru a reduce sarcina administrativă și riscul de litigii asociate cererilor repetitive de acces la documente; [11:  	JO C, C/2024/4014, 17.7.2024, ELI: http://data.europa.eu/eli/C/2024/4014/oj .] 

20.	reamintește că auditorul intern a efectuat o revizuire a cadrului de gestionare a riscurilor al Ombudsmanului, convenindu-se asupra unui plan de acțiune în nouă puncte care să fie pus în aplicare până la sfârșitul anului 2024; constată, pe baza chestionarului și a raportului de monitorizare, că toate acțiunile au fost puse în aplicare, inclusiv adoptarea unei noi metodologii de evaluare a riscurilor; invită Ombudsmanul să informeze autoritatea care acordă descărcarea de gestiune cu privire la rezultatul examinării de către auditorul intern a punerii în aplicare a acestui plan de acțiune; solicită Ombudsmanului să informeze, de asemenea, autoritatea care acordă descărcarea de gestiune cu privire la acțiunile întreprinse ca urmare a recomandărilor formulate în rapoartele de audit intern 20/04 (privind securitatea informatică), 21/03 (privind cadrul de protecție a datelor) și 22/03 (privind cadrul etic);
Resursele umane, egalitatea și starea de bine a personalului
[bookmark: _Hlk215163299]21.	constată o scădere cu 4,90 % a numărului total de angajați ai Ombudsmanului, de la 82 în 2023, la 78 în 2024; constată, de asemenea, că, în 2024, 46 de funcționari au fost angajați de Ombudsman, comparativ cu 40 în 2023 și, respectiv, 9 agenți contractuali, la fel ca în 2023; constată o ușoară scădere a ponderii personalului care lucrează în cadrul activității principale a Ombudsmanului (plângeri și anchete), de la 42,68 % în 2023, la 42,30 % în 2024; constată în plus că rata de ocupare a posturilor a crescut de la 95 % în 2023, la 97 % în 2024, iar rata de rotație a crescut de la 5,20 % în 2023, la 6,40 % în 2024; reamintește că este important să se ofere contracte permanente pentru a păstra competențele, continuitatea și un mediu de lucru productiv; subliniază că scăderea numărului de angajați în principalele domenii operaționale și dependența semnificativă de contractele temporare pot reduce memoria instituțională și eficiența Ombudsmanului;
22.	reamintește faptul că postul de Secretar General al Ombudsmanului este vacant de peste doi ani, de la 1 septembrie 2022; ia act de faptul că, în urma mai multor solicitări ale Parlamentului de a ocupa acest post vacant, Ombudsmanul a lansat o procedură interinstituțională pentru recrutarea noului său Secretar General prin publicarea unei cereri de exprimare a interesului (nr. OMB/2/2025) la 30 iunie 2025, care a avut ca rezultat 14 candidaturi eligibile; constată, de asemenea, că procedura de selecție a fost finalizată în 2025 și că a fost selectat un nou Secretar General, care urmează să își preia postul la 1 ianuarie 2026; ia act de faptul că, în acest caz, comisia de evaluare a fost formată din trei persoane, Ombudsmanul și doi membri externi independenți, care au fost implicați în evaluarea eligibilității candidaturilor și în interviuri; ia act de faptul că Ombudsmanul este de părere că numirea acestor doi membri și implicarea unor membri de rang înalt ai personalului au constituit garanții semnificative în întregul proces, asigurând integritatea și legalitatea procesului de selecție; consideră, fără a aduce atingere experienței sale de funcționar al Uniunii timp de 30 de ani, cu 10 ani de experiență în funcții de conducere, că faptul că Secretarul General selectat a ocupat anterior funcția de șef de cabinet al actualului Ombudsman ar putea da naștere unor percepții privind un conflict de interese, chiar dacă acest proces s-a desfășurat în deplină conformitate cu cadrul aplicabil; invită Ombudsmanul, în vederea viitoarelor proceduri, să continue să reflecteze asupra modalităților de consolidare a garanțiilor în procedurile de selecție și deciziile de numire împotriva oricăror conflicte de interese sau favoritisme percepute, asigurând garanții depline de echitate și transparență;
[bookmark: _Hlk215830609]23.	ia act de faptul că, în urma audierii Ombudsmanului în cadrul reuniunii Comisiei pentru control bugetar a Parlamentului din 6 noiembrie 2025, membrii Comisiei pentru control bugetar a Parlamentului au prezentat o serie de întrebări suplimentare cu solicitare de răspuns scris privind selectarea noului Secretar General (OMB/2/2025) la 18 noiembrie 2025, la care Ombudsmanul a răspuns la 21 noiembrie 2025; nu este de acord în acest context cu opinia Ombudsmanului potrivit căreia jurisprudența Meroni (C-9/56 și C-10/56) este aplicabilă, deoarece nu se referă la delegarea de competențe în materie de personal (cum ar fi selectarea unui membru al personalului), ci mai degrabă la delegarea de competențe discreționare către organisme externe/private; subliniază în plus că Parlamentul nu solicită Ombudsmanului să își delege drepturile și obligațiile în calitate de autoritate împuternicită să facă numiri, dar pune sub semnul întrebării prezența sa în comisia de evaluare, deoarece dreptul Uniunii nu impune autorității împuternicite să facă numiri să fie membră a comisiei de evaluare; subliniază că, prin luarea unei decizii finale, care este o sarcină a autorității împuternicite să facă numiri, aceasta din urmă confirmă, de asemenea, că întreaga procedură de selecție a fost legală, inclusiv respectarea de către candidat a tuturor criteriilor de admisibilitate și de eligibilitate; constată, cu toate acestea, că acest rol poate părea mai puțin distinct în cazul în care autoritatea împuternicită să facă numiri a prezidat, de asemenea, comisia de selecție în anumite etape ale procedurii de selecție, așa cum s-a întâmplat în procesul actual; înțelege, cu toate acestea, că Ombudsmanul, ca titular de mandat, ar putea fi nevoit să fie implicat în ultimele etape ale anumitor proceduri de selecție; ia act de explicația Ombudsmanului potrivit căreia constrângerile juridice legate de confidențialitate, menite să protejeze independența și integritatea procesului de selecție, limitează măsura în care documentele legate de verificarea eligibilității pot fi comunicate autorității care acordă descărcarea de gestiune; reamintește totuși dreptul Parlamentului de a obține informațiile necesare pentru descărcarea de gestiune, subliniază că furnizarea acestor informații nu echivalează cu publicarea lor și că Parlamentul dispune de garanții adecvate pentru a gestiona materialele sensibile în condiții de siguranță; îndeamnă, având în vedere cele de mai sus, Ombudsmanul să reevalueze solicitarea Parlamentului și să furnizeze autorității care acordă descărcarea de gestiune toate documentele privind verificarea eligibilității, evaluarea candidaturilor, interviurile efective ale candidaților de pe lista scurtă cu comisia de evaluare și interviul bilateral cu Ombudsmanul în legătură cu procedura de selecție a Secretarului General al Ombudsmanului (OMB/2/2025); încurajează Ombudsmanul să ia în considerare efectuarea unui proces intern de reflecție ex post cu privire la procedurile de numire foarte controlate, cu scopul de a identifica lecțiile învățate și posibilele îmbunătățiri pentru procesele viitoare, și să informeze autoritatea care acordă descărcarea de gestiune cu privire la rezultate;
24.	subliniază că Ombudsmanul are rolul de a promova buna administrare, inclusiv prin asigurarea faptului că cadrul etic al tuturor instituțiilor, oficiilor, organelor și agențiilor Uniunii este solid și capabil să garanteze transparența și responsabilitatea; este ferm convins că Ombudsmanul trebuie să respecte cele mai înalte standarde de independență, imparțialitate și integritate și că orice percepție de favoritism sau de conflicte de interese trebuie evitată, deoarece astfel de percepții ar putea submina credibilitatea Ombudsmanului, misiunea sa și încrederea cetățenilor Uniunii; reamintește că, întrucât Ombudsmanul este însărcinat de Uniune cu promovarea standardelor etice și a bunei administrări, se așteaptă ca Ombudsmanul să aplice standarde deosebit de stricte în ceea ce privește propria sa guvernanță și numirile în funcții de conducere, stabilind un criteriu de referință pentru alte instituții, oficii, organe și agenții;
25.	ia act de faptul că, deși este o instituție, oficiu, organ sau agenție mică a Uniunii, Ombudsmanul a reușit să aibă 19 naționalități reprezentate în personalul său în 2024, la fel ca în 2023; observă, cu toate acestea, o suprareprezentare a unor naționalități (una dintre acestea reprezentând peste 30 % din personalul Ombudsmanului); subliniază că, dată fiind dimensiunea sa relativ mică, o concentrare atât de mare a unei singure naționalități ar putea avea un impact asupra percepției interinstituționale a diversității sale; invită Ombudsmanul să adopte măsuri specifice de recrutare și de informare care să vizeze în mod specific statele membre subreprezentate, pentru a se asigura că instituția rămâne o reflectare a diversității Uniunii;
26.	constată că, în ceea ce privește echilibrul de gen, Ombudsmanul angajează mai multe femei decât bărbați în toate categoriile de personal, în special la nivel de conducere, unde toate posturile sunt ocupate de femei; constată o reprezentare globală a personalului de 68 % femei și 32 % bărbați, comparativ cu 67 % femei și 33 % bărbați în 2023; invită Ombudsmanul să depună eforturi pentru o reprezentare de gen mai echilibrată a personalului său; îndeamnă Ombudsmanul să elaboreze o strategie pentru a aborda faptul că, în prezent, bărbații sunt complet absenți din funcțiile de conducere; consideră că este esențial să se asigure că Ombudsmanul reflectă mai bine componența diversă a cetățenilor Uniunii pentru a menține un mediu de lucru echilibrat și favorabil incluziunii la toate nivelurile ierarhice;
27.	ia act de faptul că Ombudsmanul depune eforturi pentru a asigura starea de bine fizică și mintală a personalului său la locul de muncă și că se axează pe consolidarea spiritului de echipă; constată, în acest context, că, în 2024, Ombudsmanul a organizat cursuri de formare, unele dintre acestea fiind obligatorii, privind soluționarea conflictelor, oferirea și primirea de feedback, dizabilitatea și incluziunea, precum și privind primul ajutor; ia act de faptul că Ombudsmanul a adoptat în 2004 o politică privind concediul pentru creșterea copilului, care, împreună cu politica sa privind timpul de lucru și cu munca hibridă adoptată în 2021, prevede formule flexibile de lucru care sunt utilizate și apreciate de personal; ia act de faptul că, în 2024, serviciul medical al Parlamentului nu a alertat Ombudsmanul cu privire la nicio boală de lungă durată care își are originea în epuizare;
28.	constată cu satisfacție pe baza chestionarului că în 2024 nu a fost semnalat niciun caz de hărțuire; recunoaște eforturile depuse de Ombudsman pentru a asigura un mediu de lucru în care să nu existe hărțuire sexuală și psihologică, în special prin sensibilizare și formare; constată, de asemenea, că Ombudsmanul a efectuat un sondaj axat pe sensibilizarea personalului cu privire la aspectele etice, care a arătat un nivel ridicat de sensibilizare a personalului cu privire la politica și orientările Ombudsmanului privind hărțuirea psihologică și sexuală;
29.	ia act de faptul că în 2024 Ombudsmanul a primit 18 stagiari remunerați (același număr ca în 2023), dintre care unul a fost selectat în urma lăudabilului program de stagii al Ombudsmanului pentru persoanele cu dizabilități; subliniază din nou că stagiile ar trebui remunerate, în concordanță cu rezoluția Parlamentului din 14 iunie 2023 referitoare la stagii de calitate în Uniune (2020/2005(INL)), în care se solicită ca toate stagiile din Uniune să fie plătite; subliniază că stagiile remunerate sunt esențiale pentru a asigura egalitatea de șanse;
Cadrul de etică și transparența
30.	salută eforturile continue ale Ombudsmanului de a-și consolida cadrul etic și de a sensibiliza cu privire la acesta; ia act de faptul că Ombudsmanul a organizat cursuri de formare în materie de etică pentru consilierii confidențiali recent numiți ai Ombudsmanului și pentru membrii comitetului de conciliere, precum și cursuri de formare personalizate obligatorii privind soluționarea conflictelor pentru întregul personal; ia act de faptul că Ombudsmanul a reelaborat în 2024 și a adoptat în 2025 o politică revizuită privind etica și buna conduită pentru a clarifica aprobarea și autorizarea fluxurilor de lucru și pentru a aborda lacunele în punerea în aplicare a normelor legate de etică; apreciază faptul că a fost implementată o soluție informatică care să permită fiecărui responsabil cu anchetele să confirme absența conflictelor de interese în cazurile care îi sunt atribuite; constată, de asemenea, că întregul personal al Ombudsmanului, inclusiv personalul de conducere, este invitat să își revizuiască anual declarațiile privind activitățile profesionale ale soților/partenerilor, precum și propriile declarații privind conflictele de interese;
31.	ia act de faptul că, în ceea ce privește auditul intern (raportul 22/03) privind cadrul etic al Ombudsmanului, dintre cele șase recomandări emise, cinci au fost puse în aplicare, iar una era în curs de desfășurare la sfârșitul anului 2024; constată, în acest context, că Ombudsmanul a înființat un consiliu de disciplină și a adoptat o politică antifraudă, aplicabilă și experților naționali detașați, stagiarilor și contractanților externi, pentru a consolida și mai mult cadrul etic al Ombudsmanului;
32.	constată cu satisfacție că în 2024 nu au fost raportate cazuri de conflicte de interese și nici cazuri de avertizare de integritate;
33.	constată, pe baza chestionarului, că Ombudsmanul nu a aderat în mod oficial la registrul de transparență al Uniunii (instituit prin Acordul interinstituțional din 20 mai 2021 dintre Parlament, Consiliu și Comisie privind un registru de transparență obligatoriu) pentru a se asigura că Ombudsmanul poate analiza și eventualele plângeri referitoare la secretariatul registrului de transparență respectiv; constată, cu toate acestea, că Ombudsmanul și-a aliniat practicile la principiile registrului de transparență, verificând că vorbitorii și interlocutorii de la evenimentele sau reuniunile organizate de Ombudsman sunt înregistrați în acest registru; salută gradul ridicat de transparență atins de Ombudsman prin publicarea pe site-ul său de internet a informațiilor privind anchetele, misiunile (și cheltuielile conexe), reuniunile și evenimentele la care participă Ombudsmanul, precum și evaluarea cererilor personalului de conducere de nivel superior sau ale membrilor cabinetului de a se implica într-o activitate profesională după ce au părăsit instituția;
Clădirile
34.	ia act de faptul că bugetul final (după transferuri) al Ombudsmanului pentru clădiri și costurile conexe a crescut cu aproximativ 13,60 %, de la 1 373 000 EUR în 2023, la 1 560 709 EUR în 2024; ia act de faptul că creditele pentru chirie au crescut cu aproximativ 7 %, de la 866 100 EUR în 2023, la 926 620 EUR în 2024; constată o rată de execuție a plăților în ambii ani de aproape 100 %;
35.	constată, pe baza chestionarului, că nu au fost aduse modificări condițiilor birourilor individuale ale Ombudsmanului, semnalate anterior autorității care acordă descărcarea de gestiune; constată cu satisfacție că clădirea Havel din Strasbourg este pe deplin accesibilă persoanelor cu mobilitate redusă sau cu alte dizabilități; sprijină Ombudsmanul în eforturile sale de a îmbunătăți accesibilitatea clădirilor închiriate la Bruxelles;
[bookmark: _Hlk215320147]Digitalizarea, securitatea cibernetică și protecția datelor
36.	felicită Ombudsmanul pentru finalizarea în 2024 a unui proiect-cheie privind digitalizarea arhivelor sale istorice, înainte de a le transfera în Arhivele istorice ale Uniunii din Florența; constată cu satisfacție că arhivele Ombudsmanului sunt acum păstrate și accesibile generațiilor viitoare;
37.	salută impactul pozitiv al utilizării de către Ombudsman a traducerilor automate, care a îmbunătățit accesibilitatea site-ului Ombudsmanului, a raționalizat alocarea cazurilor și a accelerat prelucrarea plângerilor, ceea ce a dus la o reducere a costurilor de traducere cu peste 65 % (din 2022 până în 2024) și a sarcinii administrative; încurajează Ombudsmanul să continue testarea și evaluarea instrumentelor IA și a cazurilor de utilizare, adoptând, în același timp, o abordare prudentă în ceea ce privește dezvoltarea și implementarea acestora; invită, în acest context, Ombudsmanul să țină seama de implicațiile bugetare pe termen mediu legate de întreținere, scalabilitate, competențele personalului și potențialele dependențe de instrumentele digitale și de furnizorii de servicii și să se asigure că implementarea rămâne sigură și face obiectul unei supravegheri umane adecvate;
38.	constată cu satisfacție, pe baza chestionarului, că Ombudsmanul a instituit orientări interne privind utilizarea instrumentelor de IA generativă ale terților, care ar trebui să ofere claritate și orientare cu privire la integrarea sigură și eficace a instrumentelor de IA în fluxurile de lucru ale Ombudsmanului; așteaptă cu interes extinderea planificată a utilizării IA dincolo de traducere, de exemplu pentru integrarea jurisprudenței Ombudsmanului în cadrul unui model lingvistic de mari dimensiuni al Comisiei și pentru a valorifica jurisprudența istorică care va contribui la anchetele viitoare; încurajează Ombudsmanul să continue să testeze și să implementeze instrumente de IA în cazul în care acestea îmbunătățesc în mod demonstrabil accesibilitatea și eficiența; subliniază, cu toate acestea, necesitatea unei guvernanțe clare, a supravegherii umane, a transparenței față de utilizatori și a unor garanții solide de protecție a datelor, inclusiv a unor evaluări documentate ale riscurilor și a unor controale de calitate pentru rezultatele automatizate, în special în cazul în care IA poate influența gestionarea cazurilor, alocarea sau comunicările externe; invită Ombudsmanul să se asigure că toate informațiile juridice generate de IA sunt verificate de ofițerii de anchetă umani și să acorde prioritate interpretării furnizate de om în detrimentul soluțiilor bazate pe IA; solicită, de asemenea, raportarea cu privire la măsurile tehnice adoptate pentru a elimina părtinirea algoritmică și pentru a proteja obiectivitatea constatărilor Ombudsmanului;
39.	constată cu satisfacție, pe baza chestionarului, că, în 2024, un membru al personalului a finalizat o formare intensivă de două luni în domeniul științei datelor și al inteligenței artificiale pentru a consolida expertiza Ombudsmanului în acest domeniu și că respectivul membru al personalului reprezintă în prezent Ombudsmanul în rețeaua de corespondenți pentru IA instituită de Autoritatea Europeană pentru Protecția Datelor (AEPD) în urma intrării în vigoare a Regulamentului (UE) 2024/1689 („Regulamentul privind inteligența artificială”)[footnoteRef:12]; ia act, de asemenea, de angajamentul Ombudsmanului de a dezvolta o formare privind utilizarea sigură și etică a instrumentelor IA pentru întregul său personal; constată în plus că Ombudsmanul a organizat lunar o formare specifică obligatorie pentru a spori gradul de conștientizare și competențele personalului în ceea ce privește cele mai bune practici în materie de securitate cibernetică pe tot parcursul anului 2024; ia act cu satisfacție de faptul că Ombudsmanul solicită întregului său personal să finalizeze cursuri periodice de formare în materie de securitate cibernetică; încurajează Ombudsmanul să își dezvolte în continuare strategia de digitalizare, asigurându-se că implementarea instrumentelor de inteligență artificială respectă pe deplin principiile utilizării etice, transparenței, protecției datelor, supravegherii umane și protecției împotriva prejudecăților algoritmice sau a utilizării abuzive; [12:  	Regulamentul (UE) 2024/1689 al Parlamentului European și al Consiliului din 13 iunie 2024 de stabilire a unor norme armonizate privind inteligența artificială și de modificare a Regulamentelor (CE) nr. 300/2008, (UE) nr. 167/2013, (UE) nr. 168/2013, (UE) 2018/858, (UE) 2018/1139 și (UE) 2019/2144 și a Directivelor 2014/90/UE, (UE) 2016/797 și (UE) 2020/1828 (Regulamentul privind inteligența artificială) (JO L, 2024/1689, 12.7.2024, ELI: https://eur-lex.europa.eu/eli/reg/2024/1689/oj).] 

40.	accentuează importanța achizițiilor publice ca instrument de promovare a obiectivelor de politică, precum cele de mediu și agenda socială; invită Ombudsmanul să consolideze, în cadrul procedurilor sale de achiziții publice, includerea unor criterii strategice privind responsabilitatea socială și sustenabilitatea mediului;
41.	constată că, în ceea ce privește tehnologia informației, Ombudsmanul se bazează pe infrastructura și pe cadrul de securitate cibernetică al Parlamentului și cooperează îndeaproape cu Comisia în ceea ce privește integrarea și întreținerea instrumentelor instituționale ale Uniunii (SYSPER, ABAC, MiPS și ARES) și utilizarea contractelor-cadru informatice; recunoaște succesul abordării pe care Ombudsmanul o aplică de mulți ani, aceea de a mobiliza sisteme și resurse integrate de la aceste două instituții, pentru a optimiza utilizarea bugetului și a îmbunătăți coordonarea, de exemplu în domeniul digitalizării; ia act de faptul că, pentru operațiunile de bază, Ombudsmanul păstrează controlul direct asupra dezvoltării și întreținerii instrumentelor în mediul securizat al Parlamentului, asigurând flexibilitate, protecția datelor și o securitate cibernetică sporită; constată că Ombudsmanul nu s-a confruntat cu niciun atac cibernetic în 2024;
42.	constată, pe baza chestionarului, că, în decembrie 2024, în urma unei plângeri din partea unei persoane vizate, AEPD a deschis un caz împotriva Ombudsmanului în temeiul articolului 57 alineatul (1) litera (e) din Regulamentul (UE) 2018/1725[footnoteRef:13]; ia act de faptul că, după ce Ombudsmanul a furnizat clarificările solicitate, AEPD a închis cazul în 2025, concluzionând că persoana vizată primise suficiente informații; [13:  	Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39, ELI: http://data.europa.eu/eli/reg/2018/1725/oj).] 

Mediu și sustenabilitate
43.	constată, pe baza raportului anual și a chestionarului, că Ombudsmanul a continuat să își reducă amprenta de mediu prin digitalizarea proceselor sale, eliminarea imprimantelor individuale, neînlocuirea unităților centrale de prelucrare atunci când ajung la sfârșitul ciclului de viață și trecerea aproape completă la publicații digitale; salută eforturile Ombudsmanului de a face evenimentele mai sustenabile, inclusiv prin utilizarea codurilor QR și a serviciilor de catering de la nivel local, precum și prin punerea în aplicare a unor măsuri de prevenire a risipei de alimente; constată cu satisfacție că ambele clădiri în care Ombudsmanul are birouri funcționează pe bază de energie electrică provenită în proporție de 100 % din surse regenerabile furnizată în temeiul contractelor Parlamentului și că instalarea de către Parlament a panourilor solare pe clădirile sale de la Strasbourg, inclusiv pe clădirea Havel, a început să genereze energie electrică în 2024;
44.	ia act de faptul că, întrucât Ombudsmanul își închiriază clădirile de la Parlament, beneficiază de gestionarea mediului de către acesta din urmă în cadrul EMAS, inclusiv de măsuri precum reglaje de temperatură de 19 °C pe timp de iarnă, sortarea selectivă a deșeurilor, colectarea deșeurilor biologice introdusă în 2024 și înlocuirea articolelor de bucătărie de unică folosință cu articole de masă durabile; salută aplicarea de către Ombudsman a principiilor achizițiilor publice ecologice, atât prin propriile sale contracte, cât și prin acorduri de cooperare cu alte instituții ale Uniunii;
45.	salută promovarea continuă de către Ombudsman a mobilității sustenabile, prin contribuția forfetară pentru utilizarea modurilor de transport sustenabile, care a fost primită de 67 % din personalul eligibil al Ombudsmanului (până la gradul AST8/AD8) în 2024, organizarea de sesiuni anuale de întreținere a bicicletelor și participarea periodică a personalului său la exercițiile interinstituționale legate de mersul cu bicicleta și pe jos; constată că parcarea autoturismelor rămâne limitată, în timp ce infrastructura pentru biciclete continuă să se îmbunătățească;
46.	ia act cu satisfacție de eforturile Ombudsmanului de a reduce emisiile generate de călătorii prin promovarea sistematică a videoconferințelor și a soluțiilor digitale ca alternative la misiuni și prin încurajarea călătoriilor cu trenul în detrimentul călătoriilor cu avionul; încurajează Ombudsmanul să continue să integreze considerentele de sustenabilitate în activitățile sale de gestionare a riscurilor și de sensibilizare, în conformitate cu obiectivul său operațional pentru 2024 de a promova responsabilitatea ecologică și socială;
Cooperarea interinstituțională
47.	salută economiile financiare și administrative realizate prin cooperarea interinstituțională, în special gama largă de acorduri privind nivelul serviciilor încheiate de Ombudsman cu Parlamentul și Comisia în mai multe domenii și participarea la procedurile interinstituționale de achiziții publice; salută formalizarea, în octombrie 2024, a colaborării dintre Parlament și Ombudsman în domeniul securității cibernetice printr-un acord interinstituțional revizuit, care oferă un cadru pentru ca Parlamentul să continue să ofere Ombudsmanului un sprijin solid în materie de securitate cibernetică; subliniază că o astfel de cooperare este esențială pentru a evita suprapunerea structurilor și pentru a asigura utilizarea eficientă a resurselor Uniunii; încurajează Ombudsmanul să se asigure că întregul personal beneficiază de formare periodică și actualizată în materie de securitate cibernetică, pentru a menține un nivel ridicat de conștientizare și reziliență la amenințările cibernetice în continuă evoluție;
48.	felicită Ombudsmanul pentru buna sa colaborare cu Oficiul European de Luptă Antifraudă (OLAF) și cu Curtea, care, în 2024, a luat forma unor reuniuni și schimburi de opinii între Ombudsman, membrii Curții și directorul general al OLAF; ia act de faptul că Ombudsmanul a luat cuvântul, de asemenea, în cadrul unei conferințe a Curții privind transparența recuperării fondurilor Uniunii; constată în plus că, în 2024, Ombudsmanul a prezentat rezultatele principalelor anchete comisiilor competente ale Parlamentului și și-a continuat buna cooperare cu ombudsmanii naționali și regionali prin procedura de interogare, prin care membrii Rețelei europene a ombudsmanilor (ENO) pot adresa întrebări cu privire la dreptul Uniunii care apar în cursul anchetelor lor, iar Ombudsmanul obține răspunsuri de specialitate din partea instituțiilor Uniunii; constată, în acest context, că Ombudsmanul a organizat un webinar ENO în 2024 pe diverse teme, inclusiv punerea în aplicare a Directivei Uniunii privind avertizorii de integritate și aspecte legate de libera circulație;
49.	constată, pe baza chestionarului, că Ombudsmanul și AEPD cooperează în principal pe bază ad-hoc și informală, dar vizează o colaborare rapidă și eficientă atunci când este necesar; constată, de asemenea, cu satisfacție că Ombudsmanul și AEPD au instituit un memorandum de înțelegere pentru a-și reglementa competențele respective în ceea ce privește tratarea plângerilor și pentru a evita suprapunerea procedurilor;
50.	salută faptul că în 2024 Ombudsmanul și-a continuat cooperarea strânsă cu comisiile competente ale Parlamentului (Comisia pentru petiții, Comisia pentru libertăți civile, justiție și afaceri interne, Subcomisia pentru drepturile omului) cu privire la anchetele importante, fie prin prezentarea activităților direct în cadrul reuniunilor comisiilor, fie prin transmiterea de informații președinților de comisie; subliniază că inițiativele strategice și anchetele desfășurate de Ombudsman sunt esențiale pentru îmbunătățirea transparenței și a responsabilității administrației Uniunii;
Comunicare
51.	constată, pe baza chestionarului, că bugetul total pentru activitățile de comunicare și promovare (publicații, organizarea de evenimente, comunicare digitală etc.) a scăzut cu aproximativ 38 %, de la 155 200 EUR în 2023, la 96 515 EUR în 2024; subliniază că, deși alocările bugetare trebuie să fie strategice și orientate spre rezultate, Ombudsmanul ar trebui să se concentreze în continuare pe informarea cetățenilor cu privire la mandatul Ombudsmanului și să păstreze o capacitate de comunicare suficientă, în special pentru cetățenii care se adresează Ombudsmanului pentru a aborda preocupările de la nivelul Uniunii; invită Ombudsmanul să ia în considerare realocarea economiilor pentru a se asigura că Ombudsmanul își menține vizibilitatea și raza de acțiune necesare;
52.	recunoaște eforturile depuse de Ombudsman pentru a furniza informații transparente și a publica date (inclusiv statistici privind numărul de cazuri) într-un format informativ și ușor de utilizat pe site-ul Ombudsmanului; salută publicarea pe site-ul de internet a unui calendar pentru toate anchetele privind plângerile, care oferă informații cu privire la etapele anterioare și viitoare ale fiecărei anchete;
53.	constată, pe baza chestionarului și a raportului anual, că, în 2024, Ombudsmanul și-a extins eforturile de informare prin lansarea de conturi pe Threads și Bluesky, diversificându-și astfel prezența pe platformele de comunicare socială; observă că Ombudsmanul a continuat să evidențieze domenii-cheie tematice prin campanii specifice pe platformele de comunicare socială și relatări pe internet, comunicarea axându-se pe standardele etice din cadrul instituțiilor Uniunii în 2024; salută, pe baza raportului de monitorizare, obiectivul strategic esențial al Ombudsmanului nou ales de a capacita cetățenii, ceea ce va implica activități de comunicare specifice pentru a se asigura că cetățenii care au nevoie de Ombudsman își cunosc drepturile și utilizează serviciile Ombudsmanului;
54.	salută buletinul informativ periodic al Ombudsmanului (EO express), care oferă abonaților informații actualizate prin promovare pe platforme; subliniază că Ombudsmanul a participat la o gamă largă de evenimente organizate de Uniune și de organisme internaționale și a acordat frecvent interviuri în mass-media pentru a clarifica mandatul Ombudsmanului, pentru a explica ce tipuri de plângeri poate trata și pentru a informa cetățenii cu privire la situațiile în care pot solicita sprijin din partea Ombudsmanului;
55.	constată cu satisfacție, pe baza chestionarului, că site-ul Ombudsmanului este conceput pentru a se conforma standardelor și orientărilor Uniunii în materie de accesibilitate și oferă utilizatorilor un mediu online incluziv și fără bariere, dotat cu diverse caracteristici de accesibilitate; ia act de faptul că un audit privind accesibilitatea și utilizabilitatea site-ului Ombudsmanului, care a fost efectuat în 2025, a indicat o conformitate medie de aproape 90 %; încurajează Ombudsmanul să continue să efectueze audituri periodice în această privință;
56.	salută nivelul susținut de atenție acordată de mass-media, aproximativ 5 000 de articole referindu-se la activitatea Ombudsmanului în 2024; ia act de faptul că Ombudsmanul măsoară în primul rând implicarea publicului prin intensificarea prezenței pe platformele de comunicare socială și a traficului de pe site-urile web, în timp ce numărul de urmăritori a crescut constant în cursul anului; observă că conturile de Instagram, LinkedIn și X ale Ombudsmanului au câștigat un total de 9 186 de urmăritori suplimentari, depășind țintele sale pentru activitățile de pe platformele de comunicare socială în 2024, precum și în ceea ce privește numărul de vizitatori unici ai site-ului său; subliniază că este important să se acorde în continuare prioritate comunicării externe pentru a spori gradul de sensibilizare a publicului cu privire la mandatul Ombudsmanului și la serviciile pe care acesta le oferă cetățenilor Uniunii.

